[{"text_idx": "#000004", "text": "2018. aasta suve lo\u0303pus prognoosisin kuulu\u00adjuttude ja ko\u0303hutunde pealt, et nublu debu\u0308u\u0308talbum ei lase end enam kaua oodata.1 Ku\u0308mmekond pala olid juba va\u0308ljas ning nublu kuulsus na\u0308is jo\u0303udvat punkti, kus meedia huvi kaalub u\u0308les publiku oma. Paras aeg, et teha paus ja bra\u0308nd la\u0308bi mo\u0303elda. U\u0308le kahe aasta tuli mul oma so\u0303nu su\u0308u\u0308a: singleid tilkus aina juurde ja ma\u0308rki tabasid nad ko\u0303ik. Milleks veel see kauama\u0308ngiv, kui kogu Sky Plusi programm on niigi tema ka\u0308pa all, mo\u0303tlesid ku\u0308llap nii kuulajad, nublu ja tema kaaskond kui ka Delfi toimetus. Kui esikalbum \u201eCafe\u0301 Kosmos\u201c viimaks su\u0308mboolsel moel u\u0308heksa kuud pa\u0308rast mullust emakeelepa\u0308eva va\u0308lja tuli, saatsidki seda vaid u\u0308ksikud uudisnupu pa\u0308he avaldatud pressiteated ja po\u0303gusad arvustused. Eesti muusikaauhindade jagamiselt viis aga nublu koju peaaegu kolmandiku karikatest, kusjuures \u201eCafe\u0301 Kosmose\u201c nimele kirjutati nii aasta albumi kui ka debu\u0308u\u0308talbumi tiitel. Teisiso\u0303nu on mul koguni kaks etteka\u0308a\u0308net, et ka\u0308sitleda eesti ra\u0308pi ka\u0308eka\u0308iku ja vaadata, kuidas suhestub sellega nublu uus looming."}, {"text_idx": "#000005", "text": "Hiphopmuusikat on algusest peale saatnud teatud pinge, kahe tahu vastuolu.2 U\u0308hest ku\u0308ljest iseloomustab ra\u0308ppi orienteeritus elulisele, n-o\u0308 kirjeldav funktsioon, kus muusika on mo\u0303eldud vahendama autori maailma(vaadet). See on ra\u0308pp kui ta\u0308navapoeesia, kus eesma\u0308rk on olla ehe nii so\u0303numi kui ka tehnika poolest, ra\u0308a\u0308kida nii halbadest kui ka headest pa\u0308evadest. Kuivo\u0303rd ajalooliselt on ra\u0308pp olnud privileegideta inimeste pa\u0308rusmaa, ka\u0308ib sellega kaasas sotsiaalkriitiline ja va\u0308hemust vo\u0303imestav alatoon. Riim ja ru\u0308tm lubavad teatavasti ko\u0303netada ka seda aju osa, kuhu kalk loogika ei ku\u0308u\u0308ni, ning sotsiaalset na\u0308rvi on helikandjal kergem tabada kui mis tahes ametlike kanalite kaudu."}, {"text_idx": "#000007", "text": "Selle koordinaatteljestiku suhtes on ra\u0308pp (vo\u0303i va\u0308hemalt selle peavool) liikunud ajaga teise, meelelahutuslikuma tahu poole. Vastuvoolu ujuma harjunud z\u030canr on vallutanud la\u0308a\u0308ne muusikato\u0308o\u0308stuse trooni ning muutunud meloodilisemaks ja mahedamaks. Kuigi ra\u0308pp on alati olnud u\u0308ks algajaso\u0303bralikumaid z\u030canre, mis ei eelda ei instrumente ega, mis seal salata, erilist muusikaannet, on isiklikud arvutid ja internet toonud kaasa to\u0303elise ka\u0308sito\u0308o\u0308ra\u0308pi buumi. Avardunud z\u030canripiire ilmestab na\u0308iteks see, et ta\u0308htsale kohale on to\u0303usnud kolmikru\u0308tmil po\u0303hinev trap ja nn pominara\u0308pp, kus so\u0303nad on kolmandaja\u0308rgulised vo\u0303i ei ole u\u0308ldse eristatavad \u2013 ro\u0303hk on o\u0303igel energial ja helipildil. U\u0308he to\u0303lgenduse ja\u0308rgi on kasvav po\u0303lvkond kaotanud usu tuleviku helgusesse ja sestap eelistab luua oma muusikamaailmu, ha\u0308gusaid ja hedonistlikke."}, {"text_idx": "#000008", "text": "Po\u0303randa alt suurele lavale (ja tagasi oma tuppa)"}, {"text_idx": "#000010", "text": "2017. aastal kirjutas Janno Zo\u0303bin siinsamas Sirbi veergudel, kuidas kohalikust ra\u0308pist on saanud Eesti noorte ha\u0308a\u0308le\u00adkandja, mis puhuti ku\u0308ll polemiseerib peavooluga, kuid teisalt tru\u0308gib sellele kandadele.4 Praegu tuleb tunnistada, et ra\u0308pp ongi Eesti peavool. Pilt on sealjuures kirevam kui kunagi varem, midagi leidub igale maitsele.5 Inspiratsiooni ammutatakse nii ta\u0308navalt (Bad Art, Beebilo\u0303ust, Suur Papa) kui ka loodusest (Ku\u0308berru\u0308nnak & Karmo, Sammalhabe). Mo\u0303ne toon on tume (Grinks), teisel ja\u0308lle lembene (Reket, Pluuto). Leidub introspektsiooni (KiROT) koos u\u0308hiskonnakriitilise so\u0303numiga (Genka, Metsakutsu, AZMA), aga ka lihtsamat ku\u0308tet (5MIINUST, Clicherik & Ma\u0308x, villemdrillem) ja muidu vihast kraami (marp$, Va\u0308ike PD, Sip\u20aclga 14). Kui varem valitses terav puudus vene ra\u0308pparitest, siis viimasel ajal on neid eesti keeleruumis esile kerkinud o\u0303ige mitu (Gameboy Tetris, fenkii, Typicalflow). Liiati teeb suuri samme ka kodumaine produktsioon (372kaspar, DEW8, boipepperoni) ning to\u0303useb muusikavideote tase. Ja siis on veel nublu."}, {"text_idx": "#000013", "text": "\u201eNa\u0308ost na\u0308kku\u201c algab vanavanemaid tervitades ja la\u0308heb to\u0303sielulise tooniga lo\u0303puni va\u0308lja, selle dialoog mo\u0303jub usutavalt. Seevastu \u201eLas Venturase\u201c tegevus toimub kaugel eemal, arvutima\u0308ngu \u201eGrand Theft Auto: San Andrease\u201c (2004) samanimelisel kolmandal saarel, kus kutsumata (aga ka kutsutud) ku\u0308lalisi kostitavad SWAT, helikopterid ja jutud. Seal vo\u0303ib to\u0303epoolest ka klubist va\u0308lja astudes tina saada ja 2Paci \u201eI Don\u2019t Give a Fuck\u201c (1991) stiilis kohaliku politseijaoskonna seenele saata, ilma et see isegi ema Volvos tehtult ko\u0303laks.6 Sest seda ei u\u0308tle ra\u0308ppar ise, vaid \u201eSan Andrease\u201c peategelane CJ, kes ma\u0308ngib oma fiktiivses gangsteri\u00admaailmas la\u0308bi nublu fantaasiaid. (Las Venturase tu\u0308drukso\u0303brad ma\u0308ngu ametlikku sisuliini ei kuulu.) U\u0308le vo\u0303lli tehtud ja\u0308nesehaagiga jo\u0303uab tegevus seega tagasi to\u0303siellu, kus ootab juba ees kauge armastuse liin (\u201eNa\u0308ost na\u0308kku\u201c, vt ka pool nublu diskograafiat), mo\u0303judes nu\u0308u\u0308d sellevo\u0303rra va\u0308rskemalt. Ta\u0308helepanuva\u0308a\u0308rne on aga see, et kuigi viited arvutima\u0308ngule ei saaks olla otsesemad, on mo\u0303eldav ka naiivsem lugemismudel, kus CJ kangelasteod kantakse lihtsalt nublu imago arvele."}, {"text_idx": "#000015", "text": "Nublu \u201eCafe\u0301 Kosmosest\u201c jookseb la\u0308bi ka ambitsioonikas maava\u0308line liin, alustades albumi pealkirjast ja lo\u0303petades kujundusega. U\u0308ldises helipildis on 1980ndate nostalgilis-futuristliku kosmilisuse mo\u0303jud ku\u0308ll tunda, ent eksplitsiitselt on kosmos kohal vaid kakskeelses \u201eUniversumis\u201c, eriti selle visuaalis (video rez\u030cisso\u0308o\u0308r Marta Vaarik)."}, {"text_idx": "#000017", "text": "Argise spontaansuse ko\u0303rval jookseb \u201eCafe\u0301 Kosmosest\u201c la\u0308bi ka mo\u0303neti ambitsioonikam maava\u0308line liin, alustades albumi pealkirjast ja lo\u0303petades kujundusega. Paraku ei mahu sinna vahele kuigi palju muud. U\u0308ldises helipildis on 1980ndate nostalgilis-futuristliku kosmilisuse mo\u0303jud ku\u0308ll tunda (nt \u201eTamburiin\u201c), ent eksplitsiitselt on kosmos kohal vaid kakskeelses \u201eUniversumis\u201c (mis olekski Eestis rohkem kaheksaku\u0308mnendad kui soome keel), eriti selle visuaalis: esile tasub to\u0303sta nii muusikavideot kui ka EMA 2021 u\u0308lesastet. Selle ko\u0303rvale on muidugi hea kuulda uusi eksperimente instrumentaalis (nt elava saatega \u201eParaadna\u201c ja \u201eLinnud\u201c, mis teeb kummarduse U\u0308hendkuningriigi ta\u0308nava\u00adkultuurile), ent ko\u0303ige paremini na\u0308ib nublu ta\u0308mber klappivat just selle mahedama synthwave\u2019iga. Seda ilmestavad nii \u201etmt\u201c (2018) kui ka \u201eRotterdam\u201c (2019) ning sel albumil veel kas vo\u0303i \u201eCroissantid\u201c \u2013 eriti kuna Eesti (nu\u0308u\u0308disaegses) ra\u0308pis on see esteetika veel u\u0308sna avastamata (v.a AG puhul, kelle loomingut ei saa pidada u\u0308heselt ra\u0308piks)."}, {"text_idx": "#000018", "text": "Ingliskeelses maailmas mu\u0308u\u0308b kosmos ja 1980ndate nostalgia ha\u0308sti. Teisest to\u0303ukusid na\u0308iteks 2020. aasta edukamate albumite hulka kuuluvad The Weekndi \u201eAfter Hours\u201c ja Dua Lipa \u201eFuture Nostalgia\u201c, ra\u0308pparitest on aga viimasel ajal kosmosega flirtinud na\u0308iteks Lil Uzi Vert, Kid Cudi ja Travis Scott. Omal moel haakub see suund eespool kirjeldatud eskapismiga: maava\u0308lisest saab psu\u0308hhedeelne po\u0303genemistee, mis tu\u0308histab ko\u0303ik argised mured ja annab vo\u0303imaluse kujutleda nende asemele oma alternatiivne ko\u0303iksus. 1980ndad kujutavad aga endast Y- ja Z-generatsioonile mo\u0303neti mu\u0308stilist lihtsamat aega, mida nad ei saagi ma\u0308letada, kuid mille kaasakiskuvad ru\u0308tmid ja u\u0308ldine lumm lubavad samuti oleviku unustada (nt Daft Punki \u201eLose Yourself to Dance\u201c, 2013)."}, {"text_idx": "#000019", "text": "Suurustamist on \u201eCafe\u0301 Kosmosel\u201c palju, kuid see ei mo\u0303ju enam efektselt. Vahepeal on u\u0308leelusuuruseks kasvanud ka nublu karakter, mis enam ei ja\u0308ljenda trende, vaid loob neid. \u201eMis oleks, kui te [tu\u0308drukud] paneks ko\u0303ik tatti (la\u0308ga)\u201c oli 2017. aastal telefoniga salvestatuna veel naljakas, aga \u201eko\u0303ik naised kellele ta\u0308na o\u0303htul meest pole kaasas / vo\u0303tke leti a\u0308a\u0308rde rivvi palun va\u0308ga, paariks loe\u201c mo\u0303jub nu\u0308u\u0308d lihtsalt labaselt. See nis\u030cs\u030c on ennast ammendanud, vaja oleks uut va\u0308ljundit, uut va\u0308ljakutset. Kui mitte maava\u0308list, siis na\u0308iteks va\u0308lismaist. Seni on nublu eksperimenteerinud vene (\u201efu\u0308r Oksana\u201c, 2019 koos Gameboy Tetrisega) ja soome (seesama \u201eUniversum\u201c koos Mikael Gabrieliga) keeleruumiga, ent \u201efu\u0308r Oksana\u201c efekti on kohe kindlasti vo\u0303imatu korrata ja ka \u201eUniversumiga\u201c la\u0308ks latt natuke liiga ko\u0303rgele (see to\u0303estas u\u0308htlasi, et nublul on po\u0303hja pool mu\u0308u\u0308gi\u00adpotentsiaali ku\u0308ll). Vo\u0303o\u0303rale turule (vo\u0303i isegi keelele) u\u0308mber orienteerumine aitaks kuvandit kalibreerida, kuna uue publiku ees tuleks karakter ja\u0308lle nullist u\u0308les ehitada ning kodus mo\u0303juks laiamine rahvusvahelise edu harjal ja\u0308lle usutavamalt. Sellega kaoks aga ka nublu eripa\u0308ra, mille juured on just eesti kultuuris. Seeto\u0303ttu on tore, et \u201eCafe\u0301 Kosmosel\u201c leidub ka kolmas, praalimist ja ebamaist tasakaalustav isiklik aspekt \u2013 intiimsus usalduslikus, mitte enam armuelulises ta\u0308henduses."}, {"text_idx": "#000021", "text": "\u201eCafe\u0301 Kosmos\u201c algabki mo\u0303tlikult: 2018. aastast pa\u0308rit \u201eDroonid\u201c mo\u0303jub uues Raul Ojamaa akustilises seades kui helge ma\u0308lestus kuulsuse-eelsest ajast, mil murest spioonide ja droonide pa\u0308rast sai ra\u0308a\u0308kida u\u0308lekantud ta\u0308henduses. Konkreetsemalt on kuulsuse koorem ko\u0303ne all veel kahes laulus: \u201eInterlude \u2013 Starlife (paha tuju luuletus)\u201c ja \u201eVaikus on valus\u201c. Mo\u0303lemas joonistub va\u0308lja proz\u030cektorite helgi varjuku\u0308lg, ka\u0308est libisev rahu ja iseenda otsimine. Esimesest on pa\u0308rit ka siinse lo\u0303igu alapealkiri, mida parafraseerides vo\u0303ib o\u0308elda, et nublu fookus on viimaks karahvini asemel kraaniveel. Mitte kuidas na\u0308ib, vaid kuidas mekib. Vaatepunkt on seega muutunud: enam ei ko\u0303nele autor va\u0308rviliste suusaprillide tagant, vaid peegeldub sealt vastu, kolmandas isikus. Ka selles segunevad kunst ja to\u0303sielu, kuid ma\u0308rkimist va\u0308a\u0308rib pilgu suund: va\u0308ljast sisse."}, {"text_idx": "#000022", "text": "Selle tagaja\u0308rjel avardub nublu karakter mitte niivo\u0303rd ko\u0303rgusse, kus lagi niigi terendab, vaid su\u0308gavusse, kus ruumi on veel palju. \u201eMul on ta\u0308na plekki sinu peale laiaks lu\u0308u\u0308a / Ma tean sa tahad prille, aga neid ei saa ma mu\u0308u\u0308a\u201c (\u201eLaiaks lu\u0308u\u0308a\u201c) ko\u0303lab tagantja\u0308rele natukenegi sisukamalt, kui sellele ja\u0308rgneb \u201ekuid pa\u0308ikese ka\u0308es vo\u0303id ja\u0308lle na\u0308ha minu varjupoolt\u201c (\u201eSa vist tajud\u201c) vo\u0303i to\u0303demus, kui rusuvad on avalikkuse pidev ta\u0308helepanu ja publiku aina ko\u0303rgemad ootused, samal ajal kui sa u\u0308ritad u\u0308htaegu endaks ja\u0308a\u0308da ja ka\u0308igu pealt oma imagot alal hoida (\u201eVaikus on valus\u201c), kuidas tervis elutempo all kannatab (\u201eInterlude \u2013 Starlife\u201c) ja nii edasi."}, {"text_idx": "#000023", "text": "Esimese hooga on sa\u0308a\u0308rane avameelsus ootamatu ja isegi vastuoluline, kuid nublul kui karakteril on sellest ainult vo\u0303ita. Nublu loomingut hoiab va\u0308rskena just teatav metamo\u0303o\u0303de, mingi eneseiroonia, mis kulub \u201eCafe\u0301 Kosmosel\u201c kohati a\u0308hvardavalt o\u0303hukeseks. Avardunud ampluaa aitab seda kriitilist distantsi hoida, lu\u0308u\u0308es inimese ja artisti selgemalt lahku. See mo\u0303jub siin siiralt, kuna nublu keel pu\u0308sib po\u0303ses ka ennast avades. Nii algab na\u0308iteks \u201eTamburiin\u201c pateetiliselt, lubadusega vo\u0303tta end ka\u0308sile, paluda andeks ja hakata u\u0308ldse paremaks inimeseks \u2013 kuni ko\u0303lab \u201enali\u201c ja tu\u0308mm la\u0308heb ka\u0308ima."}, {"text_idx": "#000024", "text": "See ko\u0303ik ei ta\u0308henda, et \u201eCafe\u0301 Kosmos\u201c oleks kokkuvo\u0303ttes hea album. On ku\u0308ll huvitavaid teemaarendusi, vaatenurki ning muid eksperimente, ent need ei moodusta tervikut. Sellest on kahju, sest siin oli potentsiaali teha eesti parim kontseptuaalne ra\u0308pialbum pa\u0308rast 12EEK Monkey albumit \u201eXibalba Spa\u201c (2017). Selle asemel ja\u0308a\u0308b suhu peaaegu kolmandiku osas juba ilmunud singlitest koosneva mixtape\u2019i maik \u2013 album tuli tingimata enne jo\u0303ule valmis saada. Kuid ma\u0308rgiline on \u201eCafe\u0301 Kosmos\u201c mitmel po\u0303hjusel.Esiteks kinnitab see nublu kohta kaanonis: singlid vo\u0303ivad ku\u0308ll paremini mu\u0308u\u0308a, aga lo\u0303ppeks etableerib ja ma\u0308a\u0308rab artisti ikkagi album. Nagu ka autor ise nendib, annab albumiformaat vabaduse katsetada, sundides samal ajal end rohkem avama.7 Teiseks avaldubki \u201eCafe\u0301 Kosmose\u201c isiklikkuses eesti ra\u0308pi uus (lehe)ku\u0308lg \u2013 selle pehme ko\u0303hualune."}, {"text_idx": "#000025", "text": "Sellega on eesti ra\u0308pp jo\u0303udnud punkti, kus see ei pea end enam to\u0303estama. Rida kodumaiseid artiste on jo\u0303udnud oma loomingus ku\u0308psuseni, mis mahutab endasse ka vastuolusid. Nii ei pea ra\u0308pparid artistikuvandit pikendama oma eraelule ega sellest la\u0308htuma. See elab nende muusikas (ja selle saatematerjalides), kus nad saavad u\u0308htlasi vo\u0303tta sammu tagasi, vaadata ennast ja oma loomingut eemalt, kartmata, et see artisti kohaloluta kokku variseb. Ma ei mo\u0303tle siin enese parodeerimist \u2013 seda on eesti ra\u0308pis alati olnud \u2013, vaid oma ko\u0303ige haavatavama, inimliku ku\u0308lje avamist. Na\u0308iteks ilmestab seda Beebilo\u0303usta kodanikunime kandev album \u201eAndrus Elbing\u201c (2019), milles on lahatud just vastuolu nende kahe vahel. Esimestest pa\u0308a\u0308sukestest tasub esile to\u0303sta ru\u0308hmituse Geto Boys singlit \u201eMind Playing Tricks on Me\u201c (1991), praegust po\u0303lvkonda on ehk enim mo\u0303jutanud Kid Cudi, kelle diskograafias figureerib vaimse tervise ja teiste tundlike teemade ko\u0303rval ka ra\u0308ppari eneseha\u0308vituslik alter ego Mr. Rager, keda huvitab vaid glamuur ja kuulsus."}, {"text_idx": "#000026", "text": "Tulles tagasi ra\u0308pi kahe tahu juurde, seisneb nublu uudsus selles, et ta on neile n-o\u0308 tiiru peale teinud ja to\u0303estanud nende irrelevantsust. Mo\u0303neti iroonilisel toonil hoo sisse saanud nublu karakter on kasvanud elust nii palju suuremaks, et muusikas ei tule pageda mitte argipa\u0308eva, vaid enese kuvandi eest. Ja\u0308rg jo\u0303uab seega ra\u0308pi vahetuma, paljastava pooluseni, kuid seda mitte u\u0308hiskonnakriitilises ta\u0308henduses nagu ajalooliselt kombeks, vaid su\u0308gavalt isiklikus vo\u0303tmes. Harva jo\u0303utakse selleni juba debu\u0308u\u0308talbumil ning va\u0308hemalt Eesti ra\u0308pis ei ole seda mitte kunagi tehtud sellises mastaabis. Siin pean silmas nublu populaarsust, mitte isikliku aspekti ulatust \u201eCafe\u0301 Kosmosel\u201c. Seal, nagu Eesti ra\u0308pis u\u0308ldse, ilmutab see end vaid vilksamisi. Seega, kuigi uus jahimaa alles ootab vallutamist, ja\u0308a\u0308b u\u0308le ainult loota, et hapruse juurdumise to\u0303ttu aktiveerub muusikamaastikul ka selle vastaspoolus. Sest ko\u0303ige hullem, mis eesti ra\u0308piga saab juhtuda, on see, kui selle saaks kokku vo\u0303tta u\u0308he artikli vo\u0303i u\u0308he artisti na\u0308itel."}, {"text_idx": "#000034", "text": "Kui sulle meeldis see postitus jaga seda oma so\u0303pradega"}]